text: Klima i Fanø Kommune
  
  publiceret: 2020-09-01 00:00:00
  Variationen i landskabet på den flade, sandede Fanø Kommune er så beskeden, at klimaet forbliver ret ensartet. Havets påvirkning er også stor, hvilket dæmper temperaturvariationen hen over året. Om vinteren hæver havet temperaturen og skubber fra oktober til marts Fanø op blandt landets ti varmeste kommuner. Den modsatte situation optræder om foråret og sommeren, hvor det koldere hav sænker temperaturen på øen. De lavere temperaturer i sommerhalvåret medfører færre byger, og i maj og juni er kommunen blandt landets ti tørreste. Samlet set ligger årsnedbøren dog et stykke over landsgennemsnittet. Det skyldes især, at Danmark ligger i vestenvindsbæltet, der bringer lavtryk og fronter hen over det lune Vesterhav. Derved tilføres luften fugt, og i store dele af året giver det ekstra nedbør i hele den vestlige del af Danmark.
  Om sommeren betyder det kolde hav, at der dannes færre skyer, hvilket giver flere solskinstimer. Set over hele året får Fanø Kommune derfor en smule mere sol end landsgennemsnittet.
  Læs mere om natur og landskab i Fanø Kommune
  Læs også om
  Se alle artikler om Klima